Erfitt að koma heim úr stríði – Fyrsta stikla úr Thank You For Your Service Fyrsta stiklan er komin út fyrir nýjustu mynd War Dogs leikarans Miles Teller , dramamamyndina Thank You for Your Service , en myndin verður frumsýnd í október nk . Myndin er þó ekki á dagskrá íslensku kvikmyndahúsanna , amk. ekki ennþá . Myndin er fyrsta mynd Jason Hall sem leikstjóra , en hann skrifaði handrit að Óskarsverðlaunamyndinni American Sniper . Hann skrifar jafnframt handrit Thank You For Your Service . “ Það sem mætir þessu fólki þegar það kemur heim úr stríðinu er ekki viðurkenningar og bókasamningar […] , ” sagði Hall í samtali við bandaríska blaðið USA Today . „ Aðlögunin að venjulega lífinu er mjög erfið , og við sjáum þetta ekki , af því að það er enginn að hampa þeim . Um leið og þau fara úr einkennisbúningnum , þá eru þau bara farin í ofurvenjuleg störf . Á vissan hátt er strokað yfir stríðstíma þeirra fljótar en ef þau væru stríðshetjur , af því að fólk í kringum þau gefur þeim engan sérstakan gaum . ” Aðrir helstu leikarar eru Haley Bennett , Beulah Koale , Amy Schumer og Scott Haze . Myndin segir frá nokkrum bandarískum hermönnum sem snúa heim úr Íraksstríðinu , og eiga erfitt með að laga sig að daglega lífinu heima fyrir , auk þess sem minningarnar úr stríðinu gera þeim lífið leitt .